CELEX: 32018D0998
Language: lt
Date: 2018-07-12 00:00:00
Title: 2018 m. liepos 12 d. Komisijos įgyvendinimo sprendimas (ES) 2018/998, kuriuo iš dalies keičiamos Sprendimo 2009/177/EB I priedo nuostatos dėl Kroatijos statuso dėl koi herpeso viruso (KHV) infekcijos, Suomijos statuso dėl infekcinės hematopoetinės nekrozės (IHN), Bonamia ostreae neapimtų Airijos teritorijų sąrašo, Marteilia refringens neapimtų Jungtinės Karalystės teritorijų sąrašo ir Sprendimo 2010/221/ES I priedo nuostatos dėl austrių herpeso viruso 1 μνar (OsHV-1 μVar) neapimtų Jungtinės Karalystės teritorijų sąrašo (pranešta dokumentu Nr. C(2018) 4381) (Tekstas svarbus EEE.)

16.7.2018   
            
            
               LT
            
            
               Europos Sąjungos oficialusis leidinys
            
            
               L 178/9
            
         KOMISIJOS ĮGYVENDINIMO SPRENDIMAS (ES) 2018/998
   2018 m. liepos 12 d.
   kuriuo iš dalies keičiamos Sprendimo 2009/177/EB I priedo nuostatos dėl Kroatijos statuso dėl koi herpeso viruso (KHV) infekcijos, Suomijos statuso dėl infekcinės hematopoetinės nekrozės (IHN), Bonamia ostreae neapimtų Airijos teritorijų sąrašo, Marteilia refringens neapimtų Jungtinės Karalystės teritorijų sąrašo ir Sprendimo 2010/221/ES I priedo nuostatos dėl austrių herpeso viruso 1 μνar (OsHV-1 μVar) neapimtų Jungtinės Karalystės teritorijų sąrašo
   
      
         (pranešta dokumentu Nr. C(2018) 4381)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1), ypač į jos 43 straipsnio 2 dalį, 49 straipsnio 1 dalį, 50 straipsnio 3 dalį, 51 straipsnio 2 dalį ir 53 straipsnio 3 dalį,
   kadangi:
   
               (1)
            
            
               Komisijos sprendimo 2009/177/EB (2) I priedo C dalyje pateikiamas tam tikrų Direktyvos 2006/88/EB IV priedo II dalyje nurodytų ligų neapimtų valstybių narių, zonų ir teritorinių vienetų sąrašas;
            
         
               (2)
            
            
               šiuo metu tame sąraše visa Kroatijos teritorija yra paskelbta neapimta koi herpeso viruso (KHV) infekcijos, o visa Suomijos teritorija yra paskelbta neapimta infekcinės hematopoetinės nekrozės (IHN). Tačiau pastaraisiais metais šios valstybės narės pranešė apie keletą šių ligų protrūkių;
            
         
               (3)
            
            
               abi valstybės narės pateikė Komisijai informaciją, patvirtinančią, kad prieš šiuos protrūkius jos ėmėsi priemonių pagal Direktyvą 2006/88/EB. Šios priemonės vis dar taikomos kai kuriose teritorijose;
            
         
               (4)
            
            
               tame sąraše dabar visa Airijos pakrantė paskelbta neapimta bonamiozės (Bonamia ostreae), išskyrus aštuonias įlankas. Dėl naujausio bonamiozės protrūkio kitoje įlankoje, kuri yra Airijos teritorijoje, laikomoje neapimta tos ligos, buvo nustatyti ir vis dar taikomi apribojimai pagal Direktyvą 2006/88/EB;
            
         
               (5)
            
            
               be to, visa Šiaurės Airijos pakrantė paskelbta neapimta marteiliozės (Marteilia refringens). Tačiau Jungtinė Karalystė paskelbė, kad du šios ligos protrūkiai užfiksuoti dvejose skirtingose įlankose Šiaurės Airijoje. Pagal Direktyvą 2006/88/EB buvo nustatyti ir vis dar taikomi judėjimo apribojimai;
            
         
               (6)
            
            
               remiantis Kroatijos, Suomijos, Airijos ir Jungtinės Karalystės pateikta informacija, susijusios teritorijos neturėtų būti paskelbtos neapimtomis minėtų ligų, o ligų neapimtų teritorijų Kroatijoje, Suomijoje, Airijoje ir Jungtinėje Karalystėje geografines ribas reikėtų nustatyti iš naujo;
            
         
               (7)
            
            
               Komisijos sprendimo 2010/221/ES (3) I priede pateikiamas valstybių narių, zonų ir teritorinių vienetų, laikomų neapimtais tam tikrų Direktyvos 2006/88/EB IV priedo II dalyje nenurodytų ligų, sąrašas;
            
         
               (8)
            
            
               tame sąraše dabar Šiaurės Airijos teritorija Jungtinėje Karalystėje laikoma neapimta austrių herpeso viruso 1 μνar (OsHV-1 μVar), išskyrus tam tikras įlankas. Dėl naujausio OsHV-1 μVar protrūkio kitoje įlankoje, ligos neapimtos teritorijos Jungtinėje Karalystėje geografines ribas reikėtų nustatyti iš naujo;
            
         
               (9)
            
            
               todėl Sprendimo 2009/177/EB I priedas ir Sprendimo 2010/221/ES I priedas turėtų būti atitinkamai iš dalies pakeisti;
            
         
               (10)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2009/177/EB I priedo C dalyje lentelės ketvirtoji skiltis „Ligos neapimtos teritorijos geografinės ribos (valstybė narė, zonos ar teritoriniai vienetai)“ iš dalies keičiama taip:
   
               1)
            
            
               eilutėje „Koi herpes virusinė (KHV) liga“ Kroatijai skirtas įrašas pakeičiamas taip: „Visa teritorija, išskyrus šias zonas: zoną, apimančią akvakultūros gamybos verslo vietą Doni Micholiace (patvirtinimo numeris 2HR0109), įskaitant Dravos upę nuo Dubravos užtvankos iki jos žiočių Dunojaus upėje, ir zoną, apimančią akvakultūros gamybos verslo vietą Grudniake (patvirtinimo numeris 2HR0177), įskaitant Vučicos upės vagą iki jos žiočių Karašicos upėje, o nuo šios ribos – Karašicos upę iki jos žiočių Dravos upėje“;
            
         
               2)
            
            
               eilutėje „Infekcinė hematopoetinė nekrozė (IHN)“ Suomijai skirtas įrašas pakeičiamas taip: „Visa teritorija, išskyrus teritorinio vieneto Y pakrantės zoną Kuivaniemyje ir šiuos vandens baseinus: 14.72 Virmasvesį, 14.73 Nilaką, 4.74 Sarijervio vietovę ir 4.41 Pielisjervio vietovę“;
            
         
               3)
            
            
               eilutėje „Bonamiozės (Bonamia ostreae) infekcija“ Airijai skirtas įrašas pakeičiamas taip:
               „Visa Airijos pakrantė, išskyrus:
               
                           1)
                        
                        
                           Korko įlanką;
                        
                     
                           2)
                        
                        
                           Golvėjaus įlanką;
                        
                     
                           3)
                        
                        
                           Balinakilo įlanką (Ballinakill Harbour);
                        
                     
                           4)
                        
                        
                           Klu įlanką;
                        
                     
                           5)
                        
                        
                           Akelio sąsiaurį;
                        
                     
                           6)
                        
                        
                           Lochmorą, Blaksodo įlanką;
                        
                     
                           7)
                        
                        
                           Foilo įlanką;
                        
                     
                           8)
                        
                        
                           Svilio ežerą;
                        
                     
                           9)
                        
                        
                           Kilkirano įlanką.“;
                        
                     
         
               4)
            
            
               eilutėje „Marteiliozės (Marteilia refringens) infekcija“ Jungtinei Karalystei skirtas įrašas pakeičiamas taip:
               „Visa Didžiosios Britanijos pakrantė.
               Visa Šiaurės Airijos pakrantė, išskyrus Belfasto įlanką ir Dandramo įlanką.
               Visa Gernsio ir Hermo pakrantė.
               Džersio valstijų pakrantės zona: šią zoną sudaro potvynio ir atoslūgio ir artimiausia kranto teritorija tarp pagrindinės aukščiausio vandens pakilimo žymės Džersio saloje ir menamos linijos, nubrėžtos per tris jūrmyles nuo pagrindinės žemiausio atoslūgio taško žymės Džersio saloje. Ši zona yra Normandijos ir Bretanės įlankoje, pietinėje Lamanšo sąsiaurio pusėje.
               Visa Meno salos pakrantė.“
            
         2 straipsnis
   Sprendimo 2010/221/ES I priede lentelės ketvirtosios skilties „Teritorijos, kurioms patvirtintos nacionalinės priemonės, geografinių ribų nustatymas“ eilutėje „Austrių herpeso virusas 1 μνar (OsHV-1 μVar)“ Jungtinei Karalystei skirtas įrašas pakeičiamas taip:
   
      „Didžiosios Britanijos teritorija, išskyrus Raučo upę, Kraučo upę, Blakvoterio estuariją ir Kolno upę Esekse, Šiaurinę Kento pakrantę, Pulo įlanką Dorsete ir Tino upę Devone.
      Šiaurės Airijos teritorija, išskyrus šias dalis: Dandramo įlanką, Kilocho įlanką, Foilo įlanką, Karlingfordo įlanką, Larno įlanką ir Strangfordo įlanką.
      Gernsio teritorija.“
   
   3 straipsnis
   Šis sprendimas skirtas valstybėms narėms.
   
      Priimta Briuselyje 2018 m. liepos 12 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 328, 2006 11 24, p. 14.
   
      (2)  2008 m. spalio 31 d. Komisijos sprendimas 2009/177/EB, kuriuo įgyvendinama Tarybos direktyva 2006/88/EB dėl priežiūros ir likvidavimo programų ir valstybių narių, zonų ir teritorinių vienetų ligos neapimtos teritorijos statuso (OL L 63, 2009 3 7, p. 15).
   
      (3)  2010 m. balandžio 15 d. Komisijos sprendimas 2010/221/ES patvirtinti nacionalines akvakultūros ir laukinių vandens gyvūnų tam tikrų ligų poveikio ribojimo priemones pagal Tarybos direktyvos 2006/88/EB 43 straipsnį (OL L 98, 2010 4 20, p. 7).